BBIK แรงต่อ 5% โชว์แบ็กล็อก “ออลไทม์ไฮ” การันตีรายได้-กำไรปีนี้โต 70%
BBIK วิ่งต่อ 5% โชว์แบ็กล็อก “ออลไทม์ไฮ” มั่นใจปีนี้ผลการดำเนินงานเติบโตไม่ต่ำกว่า 70% ทะลุเป้าเดิมที่คาดโต 50%
BBIK วิ่งต่อ 5% โชว์แบ็กล็อก “ออลไทม์ไฮ” มั่นใจปีนี้ผลการดำเนินงานเติบโตไม่ต่ำกว่า 70% ทะลุเป้าเดิมที่คาดโต 50%
26 พ.ค. 2565

ผู้สื่อข่าวรายงานว่า ราคาหุ้น บริษัท บลูบิค กรุ๊ป จำกัด (มหาชน) หรือ BBIK ณ เวลา 10:32 น. อยู่ที่ระดับ 68.75 บาท บวก 3.50 บาท หรือ 5.36% สูงสุดที่ระดับ 69.00 บาท ต่ำสุดที่ระดับ 66.25 บาท ด้วยมูลค่ารการซื้อขาย 56.62 ล้านบาท
 
โดยก่อนหน้านี้ นายพชร อารยะการกุล ประธานเจ้าหน้าที่บริหาร BBIK กล่าวว่า แนวโน้มผลการดำเนินงานในไตรมาส 2/2565 คาดว่ายังเติบโตต่อเนื่องจากไตรมาส 1 ที่ทำนิวไฮทั้งรายได้ กำไร และมูลค่างานในมือ (Backlog) เนื่องจากตลาดยังมีความต้องการ Digital Transformation สูงมาก จึงส่งผลดีต่อมูลค่างานในมือ หรือ Backlog ของบริษัทให้อยู่ในระดับสูงตามไปด้วย ซึ่งบริษัทมั่นใจว่าจะสามารถปิดงานและส่งมอบงานได้ทันในไตรมาสนี้
ทั้งนี้ ณ สิ้นไตรมาส 1/2565 บริษัทมีแบ็กล็อกทั้งสิ้น 458 ล้านบาท และในช่วงที่ผ่านมาของไตรมาส 2/2565 บริษัทได้รับงานเข้ามาเพิ่มเติม มูลค่าเกือบ 100 ล้านบาท ส่งผลให้แบ็กล็อกปัจจุบันที่สูงสุดเป็นประวัติการณ์แล้วจะปรับตัวสูงขึ้นอีกไปอยู่ในระดับที่แข็งแรงมาก บริษัทจึงมั่นใจว่าปีนี้ผลการดำเนินงานจะเติบโตไม่ต่ำกว่า 70% ทะลุเป้าเดิมที่คาดโต 50%
นอกจากนี้อัตรากำไรสุทธิของ บริษัท ออร์บิท ดิจิทัล จำกัด (ORBIT) ซึ่งเป็นบริษัทร่วมทุนระหว่าง BBIK และ บริษัท ปตท. น้ำมันและการค้าปลีก จำกัด (มหาชน) หรือ OR คาดว่าจะยังอยู่ในระดับสูง จากการได้รับสิทธิประโยชน์ทางภาษีจากสำนักงานคณะกรรมการส่งเสริมการลงทุน และมีแผนขยายการรับงานออกไปนอกเหนือจากทาง OR ด้วยในอนาคต